Ciparu selektīvais izsaukums

Ciparu selektīvais izsaukums (, DSC) ir iepriekš noteiktu ciparu ziņojumu pārraides standarts vidējo viļņu (medium frequency, MF), īsviļņu (High frequency, HF) un ultraīsviļņu (Very high frequency, VHF) jūras radio sistēmās. Tas ir viens no globālās jūras negadījumu un drošības sakaru sistēmas (Global Maritime Distress and Safety System, GMDSS) pamata elementiem.

 Darbība 
DSC tika ieviests, lai aizvietotu vecākās procedūrās izmantoto balss izsaukumu. Ciparu selektīvais izsaukums tiek realizēts izmantojot stabilu signālu ar šauru joslas platumu, kurš uztvērējā nonāk bez trokšņiem, tādēļ tam ir lielāks uztveršanas attālums salīdzinot ar analogajiem signāliem. Ciparu signāli ir līdz pat 25% efektīvāki par balss radiosakariem, kā arī ievērojami ātrāki.Payne J. C. Understanding Boat Communications Sheridan House, 2006. 4. lpp.  DSC pārraidītājos ir ieprogrammēts kuģa identifikācijas kods (Maritime Mobile Services Identity Number, MMSI) un tie var tikt pieslēgti kuģa globālajai pozicionēšanas sistēmai (GPS), tādējādi ļaujot ierīcei zināt, kas tā ir, kāds ir pārraides veikšanas laiks un kur tā atrodas. Viss augstāk minētais ļauj negadījuma signālu nosūtīt ļoti ātri.

Bieži kuģi izmanto atsevišķus VHF DSC un MF/HF DSC kontrolierus. VHF diapazonā DSC ir tikai tam īpaši paredzēts uztvērējs 70. kanāla uzraudzībai, bet pārraidei iekārta izmanto parastās VHF radiostacijas raidītājuztvērēju. Tomēr lietotājam kontrolieris bieži ir viena iekārta. MF/HF DSC iekārtas uzrauga nelaimes, steidzamības un drošības (Sécurité) pārraides 2, 4, 6, 8, 12 un 16 MHz jūras joslās. Kontrolieri uzraudzīs vismaz 2187,5 kHz, 8414,5 kHz un vēl vienu joslu. Automātiskai uzraudzībai nepieciešama otra, tikai DSC uztveršanai, paredzēta antena. DSC pārraidei izmanto MF/HF radiostacijas antenu ar tās noskaņotāju (tuner). Uz atpūtas kuģiem var būt tikai viena MF/HF antena. Tad DSC ir iespējams nosūtīt, bet nevar uztvert tā saņemšanas apstiprinājumu vai arī citas DSC pārraides.COM M802 DSC antenna? Cruisers Forum. Skatīts: 2024. gada 26. augustā Radiostacijas iespējams programmēt, lai tās skenētu un uzraudzītu ne tikai nelaimes, steidzamības un drošības DSC frekvences, bet arī ikdienas izsaukumiem paredzētās DSC frekvences. Šādā gadījumā DSC frekvenču skenēšana un DSC ziņojuma uztveršana notiek ar pamata MF/HF radiostacijas antenu. Otrā antena turpina skenēt nelaimes, steidzamības un drošības DSC frekvences, kā arī uztvert šajās frekvencēs pārraidītos ziņojumus.Reynolds M. HF/SSB DSC Routine Calling with Icom M801E/M802 Yacht Zen Again, 2015. gada 10. jūnijs. Skatīts: 2024. gada 26. augustāReynolds M. DSC Global NavArea Group IDs Yacht Zen Again, 2016. gada 17. aprīlis. Skatīts: 2024. gada 26. augustā

 Negadījumi 
Nosūtot nelaimes signālu, DSC iekārta tajā iekļaus vismaz kuģa MMSI numuru. Ja radio ir pieslēgts GPS sistēmai, signālā var iekļaut arī koordinātas un, ja nepieciešams, sekojošo radiotelefona vai radio teleksa ziņojumu kanālu. Nelaimes signāla nosūtīšanas mēģinājumu var veikt vienā DSC frekvencē vai vairākās. Ja pārraidi veic vienā DSC frekvencē, nelaimes signāls tiek nosūtīts vienā no joslām un sistēma četras minūtes gaida krasta stacijas DSC apstiprinājumu. Ja tāds netiek saņemts, iekārta atkārto nelaimes trauksmes izziņošanu līdz piecām reizēm. Vairāku DSC frekvenču mēģinājumā nelaimes signālu nosūta pēc kārtas MF un visās HF nelaimes DSC frekvencēs. Tā kā pirms katras nosūtīšanas nepieciešama antenas pārskaņošana nesagaidot apstiprinājumu, daudzu DSC frekvenču mēģinājumu veic tikai tad, ja ir palikušas dažas minūtes laika pirms kuģa akumulatori pakļūst zem ūdens. Tā kā nelaimes ziņojumu normāli var pārraidīt tikai vienā no joslām, daudzi kuģi un krasta stacijas var klausīties citu joslu, kurā ziņojums nemaz netiek pārraidīts. Tādēļ kuģim, uztverot nelaimes ziņojumu, jāsagaida apstiprinājums, bet, ja tāds neseko, pēc piecām minūtēm jānosūta krasta stacijai nelaimes ziņojuma retranslācija.

Nelaimes izsaukumi var būt nenoteikti un noteikti. Pēdējā gadījumā kopā ar nelaimes signālu var tikt nosūtīta informācija par desmit iepriekš noteiktiem nelaimes veidiem. Tie ir "kuģa atstāšana", "ugunsgrēks vai eksplozija", "applūšana", "sadursme", "uzsēšanās uz sēkļa", "sānsvere", "grimšana", "zaudētas vadības spējas un dreifs", "pirātisms vai uzbrukums" un "cilvēks aiz borta". Lai izvairītos no netīšām pārraidītām nelaimes trauksmēm, nelaimes pārraidīšanas pogām parasti ir aizsargvāciņš, bieži aprīkots ar atsperi, lai vienlaicīgi būtu jāizmanto abas rokas. Citām iekārtām var tikt izmantotas divas, vienlaicīgi nospiežamas pogas. Ja tomēr, kļūdas rezultātā, ir nosūtīta nelaimes trauksme, operatoriem tā ir jāatceļ veicot balss pārraidi nelaimes signālā noteiktajā kanālā.

Krasta stacija, saņemot DSC nelaimes trauksmi, gaida 2,75 minūtes pirms nosūtīt apstiprinājumu. Tas tiek darīts, lai ļautu citiem tuvumā esošiem kuģiem uztvert trauksmi, kā arī tas palīdz krasta stacijām aptuveni noteikt nelaimē esošā kuģa atrašanās vietu, ja tam nav GPS. Saņemot apstiprinājumu pārraidošā iekārta pārtrauc trauksmes atkārtošanu un noskaņojas uz noteikto kanālu balss nelaimes ziņojuma pārraidīšanai. Kuģiem, kuri saņem nelaimes trauksmi, bet ir ārpus krasta stacijas uztveršanas attāluma vai arī nesaņem apstiprinājumu, jebkuriem līdzekļiem jātranslē nelaimes trauksme uz krastu.

 Citas prioritātes 
Sakaru prioritātes ir nelaime, steidzamība, drošība un ikdienas sakari. DSC nelaimes izsaukumu sauc par trauksmi. Steidzamības, drošības un ikdienas sakaru izsaukumus sauc par paziņojumiem.

Tirdzniecības kuģos izmantotā A klases VHF stacija ir spējīga nosūtīt nelaimes trauksmi, nelaimes trauksmes retranslāciju, steidzamības paziņojumu visiem kuģiem, drošības paziņojumu visiem kuģiem, kā arī individuālos, grupu un ģeogrāfiskā rajona paziņojumus, tajā skaitā ar norādītu sekojošo balss radiotelefona sakaru kanālu, DSC 70. kanālā (tikai DSC ciparu sakariem rezervēts kanāls). D klases VHF stacija, kādu izmanto vairumā atpūtas kuģu, spēj nosūtīt nelaimes trauksmi, steidzamības paziņojumu visiem kuģiem, drošības paziņojumu visiem kuģiem, kā arī individuālos paziņojumus, ar norādītu sekojošo balss radiotelefona sakaru kanālu, DSC 70. kanālā. Gan A, gan D klases stacijas var tikt automātiski pārslēgtas uz 6., 8., 72., 77. vai citu simpleksa kanālu turpmākam radiotelefona (balss) izsaukumam. D klases iekārtai ir tikai viena antena un tādējādi tā var klausīties 70. kanālā tikai tad, kad neraida. Ikdienas izsaukumu gadījumā, kurus lieto sakaru nodibināšanai ar citu staciju darba kanālā, uztverošā stacija apstiprina, ka sakari var tikt nodibināti piedāvātajā kanālā.

Nelaimes HF DSC izsaukumiem pastāv rezervētas frekvences, bet nav aizliegts pārraidīt ar nelaimi nesaistītus, ikdienas izsaukumus citās DSC izsaukumiem paredzētās frekvencēs. Tās ir noteiktas starptautiskās telekomunikāciju savienības rekomendācijā ITU-R M.541-11:Rekomendācija ITU-R M.541-11 "Ciparu selektīvā izsaukuma iekārtu izmantošanas procedūras jūras mobilo radiosakaru dienestā" Starptautiskā tekomunikāciju savienība, 2023. gada novembris. Skatīts: 2024. gada 30. augustā

 2177; 2189,5 kHz;
 4208; 4208,5; 4209 kHz;
 6312,5; 6313; 6313,5 kHz;
 8415; 8415,5; 8416 kHz;
 12 577,5; 12 578; 12 578,5 kHz;
 16 805; 16 805,5; 16 806 kHz;
 18 898,5; 18 899; 18 899,5 kHz;
 22 374,5; 22 375; 22 375,5 kHz;
 25 208,5; 25 209; 25 209,5 kHz.

Pastāv vispārēja vienošanās ikdienas izsaukumiem izmantot 2177; 4208; 6312,5; 8415; 12 577,5 un 16 805 kHz (pirmā sarakstā esošā frekvence katrā joslā).

 Tehniskās detaļas 
DSC ir sinhrona sistēma, kura izmanto desmit bitu rakstu zīmju kodu. Septiņi biti paredzēti informācijai, bet trīs biti kļūdu kontrolei. Biti modulē nesējfrekvenci izmantojot frekvences modulāciju. Īsviļņos un vidējos viļņos izmanto divus toņus, kas izvietoti 170 Hz uz abām pusēm no piešķirtās frekvences. Pārraide notiek ar 100 bodu simbolu pārraides ātrumu. VFH abi izmantotie toņi atrodas no 1300 līdz 2100 Hz attālumā viens no otra ar simbolu pārraides ātrumu 1200 bodi. Katru rakstu zīmi pārraida divas reizes ar laika nobīdi. Detalizēta specifikācija ir publicēta starptautiskās telekomunikāciju savienības rekomendācijā ITU-R M.493, kuras pēdējais 16 izdevums publicēts 2023. gadā.Rekomendācija ITU-R M.493-16 "Jūras mobilo radiosakaru dienestā izmantojamā ciparu selektīvā izsaukuma sistēma" Starptautiskā tekomunikāciju savienība, 2023. gada decembris. Skatīts: 2024. gada 1. septembrī

 Atsauces 

 Ārējās saites 
 Video par ciparu selektīvo izsaukumu 
 GARMIN VHF radiostacija ar DSC nosūtīšanas funkciju

Kategorija:Jūrniecība